Vei slukt av vannmasser: – Du hører det braket
Den oversvømte elven har slukt en del av Gamle Hadelandsveg i Viken. – Hele bakken blir revet med, sier nærmest nabo.  Ekstremværet «Hans» herjer mandag kveld i store deler av Norge. Det er sendt ut rødt farevarsel for regn, flom og skred.  Flere veier er stengt på grunn av oversvømmelse.  Få med deg alt om ekstremværet her.  Jan-Tage Rustad Engh (33) bor i nærmeste hus noen hundre meter unna den oversvømte Gamle Hadelandsveg, som ligger på en strekning mellom fylkesvei 120 og 23 ved Nannestad i Viken. – Det er helt klart mye krefter i sving i mye vann, sier han. Sammen med sønnen Even Rognskog Engh (6) dro han opp for å se på skadene.  – Du hører det braket. Steinene i elven flytter seg nedover og hele bakken blir jo revet med, sier han. Rustad Engh jobber sin underentreprenør for Hadeland Maskindrift AS, blant annet med veivedlikehold av veier.  Se ødeleggelsene i bildekarusellen: Flere veier stengt Rustad Engh frykter at hele veien vaskes bort dersom det kommer så mye regn som er spådd. – Elva har blitt så stor at den renner over veien og begynt å vaske bort veien, sier han. – Sønnen min synes det var skummelt å se så mye vann. Det er første gang han ser en naturkatastrofe, sier Rustad Engh. Han forteller at han ikke er bekymret for huset, som ligger høyere enn elven. Trafikkoperatør Mette Brunæs bekrefter at veien er stengt mandag kveld.  – Det er store skader, sier hun.  Statens vegvesen jobber først og fremst med å stenge utrygge veier. Så må de dra tilbake for å vurdere skadene.  – Det blir en travel kveld og natt, sier Brunæs. Rustad Engh forteller at den oversvømte veien er en omkjøringsvei for når E16 er stengt.  – Det er en kjekk vei å ha, sier han.  Innlandet: Vurderer evakuering flere steder Politiet i Innlandet skriver i en pressemelding at de har fått melding om naturskader og utfordringer flere steder.  – Det vurderes fortløpende tiltak med blant annet å evakuere beboere og stenge veier, skriver de.  Særlig i Vågå vurderes evakuering av beboere.  I Gran kommune på Hadeland evakueres fem husstander på grunn av vann.  Det bekrefter kommunalsjef Leif Arne Vesteraas overfor VG.  – Det er noen veier som er avskåret og noen husstander som har fått inn vann, sier Vesteraas. – Brannvesenet har vært på stedet og gjort det de kan. Noen beboere er evakuert og politiet prater med resterende i nabolaget for å avgjøre om det er behov for ytterligere evakuering, sier vakthavende ved 1110-sentralen innlandet, Eirik Haugen til VG. Østre Toten kommune har valgt å evakuere opp mot 20 personer som bruker hjemmetjeneste, skriver Oppland Arbeiderblad.  – De som blir evakuert er ikke totalt isolerte, men på grunn av mange ødelagte veier blir belastningen på hjemmetjenesten stor. Flere steder er det ikke framkommelig, sier ordfører Bror Helgestad, sier han til OA.  I Søndre Land er 17 personer evakuerte, sier ordfører Anne Hagenborg til samme avis.  – Det er politiet som har bestemt at de involverte måtte evakueres. De bor ifølge politiet i skredutsatte områder. Noen tas inn på hotell, mens de som har behov for medisinsk assistanse forblir på Hovlitunet sykehjem, sier Hagenborg til avisen.
Ekstremværet «Hans» har ført til oversvømmelser og veistengninger i store deler av Norge. Det er sendt ut rødt farevarsel for regn, flom og skred. Fylkesvei 120 ved Nannestad i Viken er blant veiene som er stengt på grunn av oversvømmelse.  Jan-Tage Rustad Engh, som bor hundre meter unna, uttrykte bekymring for at hele veien vil forsvinne hvis det kommer så mye regn som spådd. Statens vegvesen jobber primært med å stenge utrygge veier, men vil senere vurdere skadeomfanget. Evakuering vurderes i Innlandet på grunn av naturskader og utfordringer, særlig i Vågå. I Gran kommune på Hadeland er fem husstander allerede evakuert på grunn av vann.